Meile ei tuldud. Tagantjärele mõeldes oleksid ju võinud, arvestades talu kunagist suurust. Sõda oli vahepeal kõik hooned hävitanud, isa oli sõtta jäänud, elasime saunas  ja võtta polnud meilt peale kolme naise, invaliidist onu, minu ja loomade midagi. Püssimehed suundusid hoopis meie vastas elanud pererahvast otsima. Sealne peremees aga oli lihakaupmees ja läbi mõjukate tuttavate küüditamisest aegsasti kuulnud ning peitu pugenud. Nii nad voorist maha jäidki.